Resumé af personalesag



Resumé af personalesag

Sammendrag

1. Tjenestemænd – søgsmål – søgsmål til prøvelse af et afslag på adgang truffet af en udvælgelseskomité – mulighed for påberåbelse af mangler ved meddelelsen om udvælgelsesprøve for at anfægte afslaget på adgang – betingelser

(Tjenestemandsvedtægten, art. 91)

2. Tjenestemænd – ansættelse – ansættelsesprocedure – administrationens skøn – domstolskontrol – grænser

3. Tjenestemænd – udvælgelsesprøve – afholdelse – adgangsbetingelser og nærmere bestemmelser – ansættelsesmyndighedens skøn – fastsættelse af en aldersgrænse – tilladt

[Tjenestemandsvedtægten, art. 27, stk. 1, og art. 29, stk. 1; bilag III, art. 1, stk. 1, litra g)]

4. Fællesskabsret – grundlæggende rettigheder – Den Europæiske Unions charter om grundlæggende rettigheder – rækkevidde

5. Tjenestemænd – ansættelse – almindeligt princip om forbud mod forskelsbehandling – fastsættelse af en aldersgrænse – tilladt henset til de legitime formål, der forfølges

(Rådets direktiv 2000/78)

6. Tjenestemænd – udvælgelsesprøve – afslag på adgang til at deltage – umuligt for den pågældende at påberåbe sig adgangsbetingelserne til andre udvælgelsesprøver

1. En ansøger til en udvælgelsesprøve kan til støtte for et søgsmål anlagt til prøvelse af en afgørelse truffet af en udvælgelseskomité om afslag på at lade ansøgeren deltage i udvælgelsesprøven, påberåbe sig anbringender, som støttes på de påståede mangler i meddelelsen om udvælgelsesprøven, som ikke er anfægtet rettidigt, når der er en tæt sammenhæng mellem de pågældende anbringender og den anfægtede afgørelses begrundelse.

(jf. præmis 45 og 47)

Henvisning til: Retten, 16. september 1993, sag T-60/92, Noonan mod Kommissionen, Sml. II, s. 911, stadfæstet af Domstolen den 11. august 1995, sag C-448/93 P, Kommissionen mod Noonan, Sml. I, s. 2321.

2. Under hensyn til ansættelsesmyndighedens skønsbeføjelse er Rettens kontrol af afgørelser i forbindelse med ansættelse begrænset til at undersøge, om der har foreligget uregelmæssigheder i sagsbehandlingen, at efterprøve om de faktiske omstændigheder, administrationen har lagt til grund for afgørelsen, er materielt rigtige, og at afklare, om den administrative afgørelse er behæftet med et åbenbart fejlskøn, en retlig fejl eller magtfordrejning.

(jf. præmis 59)

Henvisning til: Retten, 20. marts 1991, sag T-1/90, Perez-Mínguez Casariego mod Kommissionen, Sml. II, s. 143, præmis 56.

3. Det følger af artikel 1, stk. 1, litra g), i vedtægtens bilag III, at vedtægten tillader fællesskabsinstitutionerne frivilligt i deres ansættelsesprocedurer at fastsætte såvel en aldersgrænse i meddelelsen om udvælgelsesprøven som en udskydelse af denne aldersgrænse for ansatte, som opfylder betingelsen om et års tjeneste ved institutionen. Følgelig forbyder vedtægten ikke aldersgrænser, men fastsætter derimod en mulighed herfor, hvis anvendelse er underlagt hver institutions skønsbeføjelse.

Vedtægten indrømmer institutionerne et vidt skøn med hensyn til afholdelsen af udvælgelsesprøver. Med forbehold af, at bestemmelserne i vedtægten, og navnlig artikel 27, stk. 1, og artikel 29, stk. 1, overholdes, har ansættelsesmyndigheden et vidt skøn ved fastsættelsen af de kvalifikationskriterier, som er afgørende for de stillinger, der skal besættes, og ved fastlæggelsen, under hensyn til disse kriterier og i tjenestens interesse, af betingelserne og de nærmere bestemmelser for afholdelse af en udvælgelsesprøve.

Blandt de kriterier, som de fællesskabsretlige udvælgelsesprocedurer skal opfylde, indeholder vedtægtens artikel 27 ikke et krav om at sikre, at de ansatte personer er udvalgt uden hensyntagen til alder. Vedtægtens artikel 29, stk. 1, som fastsætter rammerne for de procedurer, der skal følges med henblik på besættelse af ledige stillinger, indeholder heller ikke nogen sådan forpligtelse.

Institutionernes skønsudøvelse ved afholdelse af udvælgelsesprøver, navnlig med hensyn til fastsættelse af en aldersgrænse som særlig adgangsbetingelse til udvælgelsesprøven, er i overensstemmelse med betingelserne i vedtægtens artikel 27, stk. 1, og artikel 29, stk. 1.

(jf. præmis 78 og 80-84)

Henvisning til: Domstolen, 16. oktober 1975, sag 90/74, Deboeck mod Kommissionen, Sml. s. 1123, præmis 29; Retten, 16. oktober 1990, sag T-132/89, Gallone mod Rådet, Sml. II, s. 549, præmis 27; Retten, 8. november 1990, sag T-56/89, Bataille m.fl. mod Parlamentet, Sml. II, s. 597, præmis 42; Retten, 21. november 2000, sag T-214/99, Carrasco Benítez mod Kommissionen, Sml. Pers. I-A, s. 257, og II, s. 1169, præmis 52.

4. Den Europæiske Unions charter om grundlæggende rettigheder indeholder et katalog over Den Europæiske Unions grundlæggende rettigheder med henblik på at sikre beskyttelsen af EU-borgernes rettigheder. Selv om det er korrekt, at chartret flere gange er blevet påberåbt af fællesskabernes retsinstanser som inspirationskilde med henblik på anerkendelsen og beskyttelsen af borgernes rettigheder og som referencekriterium for de rettigheder, der er sikret ved Fællesskabets retsorden, står det dog fast, at der på nuværende tidspunkt (dvs. i oktober 2004) er tale om en deklaration, som ikke er retligt bindende.

(jf. præmis 87 og 88)

Henvisning til: Retten, 15. januar 2003, forenede sager T-377/00, T-379/00, T-380/00, T-260/01 og T-272/01, Philip Morris International m.fl. mod Kommissionen, Sml. II, s. 1, præmis 122.

5. Kommissionen forfølger ved fastsættelsen af aldersgrænser i dens ansættelsesprocedurer det formål at muliggøre karriereperspektiver såvel for tjenestemænd, som vil gøre en lang karriere i Kommissionen, som for tjenestemænd, der ansættes i en højere alder, og det formål at sikre, at tjenestemændene udøver deres beskæftigelse i en minimumsperiode, i sammenhæng med de pensionsrettigheder, der er fastsat i vedtægten, dvs. at opretholde økonomisk ligevægt i EU’s pensionsmidler. I forhold til disse formål er fastsættelsen rimelig og proportionel. Kommissionen kan herefter ikke foreholdes at have tilsidesat det almindelige princip om forbud mod forskelsbehandling eller direktiv 2000/78 om generelle rammebestemmelser om ligebehandling med hensyn til beskæftigelse og erhverv.

(jf. præmis 95-100)

Henvisning til: Retten, 2. marts 2004, sag T-14/03, Di Marzio mod Kommissionen, endnu ikke trykt i Samling af Afgørelser, præmis 83.

6. Foranstaltninger, som vedtages af en institution til fordel for en bestemt gruppe personer, kan ikke i mangel af en retlig forpligtelse hertil i medfør af vedtægten påberåbes af tjenestemænd i en anden institution til støtte for et anbringende om tilsidesættelse af ligebehandlingsprincippet.

Ligeledes kan en ansøger til en given udvælgelsesprøve, som ikke har fået adgang til denne, ikke med føje påberåbe sig adgangsbetingelserne til andre udvælgelsesprøver, som afholdes på andre betingelser og til andre formål.

(jf. præmis 110 og 112)

Henvisning til: Domstolen, 18. januar 1990, forenede sager C-193/87 og C-194/87, Maurissen og Union syndicale mod Revisionsretten, Sml. I, s. 95, præmis 26 og 27; Retten, 3. marts 1994, sag T-82/92, Cortes Jiménez m.fl. mod Kommissionen, Sml. Pers. I-A, s. 69, og II, s. 237, præmis 44; Retten, 6. november 1997, sag T-101/96, Wolf mod Kommissionen, Sml. Pers. I-A, s. 351, og II, s. 949.